Geliefde Afrikaanse sanger, skrywer sterfAnnalise Wiid. Foto: Facebook Die geliefde Afrikaanse sanger, liedjieskrywer, skrywer en spreker, Annalise Wiid, is Woensdag in die ouderdom van 57 oorlede. Wiid, ŉ gebore Kapenaar, het in ŉ hospitaal in Somerset-Wes gesterf. Burgert le Roux, Wiid se projekleier, het aan Maroela Media gesê Wiid het in Desember ŉ breinoperasie ondergaan nadat sy erge pyn in haar gesig ervaar het. “Die operasie was suksesvol, maar ongeveer ŉ maand gelede het vog op haar brein weer opgebou. Verlede week het hulle haar dus weer geopereer om die vog te dreineer,” het Le Roux gesê. “Sy het weens die narkose baie naar geraak en moes daarom heeltyd lê. En toe sy daar opstaan, het ŉ bloedklont losgekom. Sy is omstreeks 12:00 vanmiddag dood.” Le Roux het gesê ŉ gedenkdiens vir Wiid sal Saterdag 7 Julie om 11:00 in die NG Helderberg in Somerset-Wes gehou word. Die gedenkdiens is oop vir enigiemand wat dit graag wil bywoon. Die Helderberg-gemeente het Woensdagmiddag die nuus van Wiid se afsterwe op Facebook gedeel. “Ons hou elkeen vas aan persoonlike herinneringe van haar unieke en kosbare lewe. Ons innige meegevoel met haar ouers, familie en vriende,” lui die inskrywing. Wiid het ná skool grafiese kuns studeer, maar as sanger bekendheid verwerf. Sy het sedert 1993 ses solo-CD’s die lig laat sien, asook ŉ DVD/CD-kombinasie wat in samewerking met die ATKV vervaardig is. Groot name in die vermaakbedryf soos Jannie du Toit, Christa Steyn, Matthys Maree, Johan Heystek, Mauritz Lotz, Denis Lalouette en Susan Mouton het al saam met haar aan produksies gewerk. Wiid is ook die skrywer van vier boeke, waaronder Abjater is ŉ Kuierkat, Dis Weer Daai Kat!, My Eie Wysie en Skewe Snytjies Brood. Sy was ook medeskrywer van 18 ander boeke. Benewens haar werk as sanger en skrywer, het sy landwyd opgetree as geleentheidspreker asook Christelike kampe en seminare aangebied. Sy het van 2008 tot 2011 as direksielid van Bybel-Media sowel as lid van die Taakspan vir Kerklike Media van die Algemene Sinode van die NG Kerk gedien. Wiid was ongetroud en het geen kinders gehad nie.